text: [{"text_idx": "#000003", "text": "582: Waswaasa Salaata keessaatiif furmaanni maali?"}, {"text_idx": "#000007", "text": "Namni tokkolleen ka waswaasni salaata keessatti itti hin dhufne hin jiru. Dhiiraafi dhalaanis haala kana numa qaban. Walumaagalattuu waswaasni dawaa ni qaba."}, {"text_idx": "#000008", "text": "Dawaan duraa halkaniifi guyyaa keessatti azkaara guddiisuudha. Zikrii ganamaafi galgalaa irraanfachuu dhabuudha. Kan itti aanu ammoo hoggaa salaatatti seentu jalqabarratti, zikrii ittiin eegalantu jira. Tan akka A\u2019uuzubillaahi-ssamii\u2019il Aliimi minashheeyxaanirrajiim... fa. Zikriiwwan kitaaba azkaaraa keessa jiran irraa tan siif laafteen if gargaari. Tanaafuu ilmi namaa waswaasarraa qulqullaahuu hin danda\u2019u, waan qaraatu keessatti Khushuu\u2019aan (Xiyyeeffannaadhaan) gama Rabbii keetii deebi\u2019ii salaati. Rabbi si haa gargaaru siin jenna."}, {"text_idx": "#000009", "text": "Namni Muslimaa tokko yeroo salaatatti seenu niyyaa qulqulluun Khushuu\u2019a gaariin Rabbiif if gad xiqqeeysee itti seenuu qaba."}, {"text_idx": "#000010", "text": "Ibnal Qayyim (Rahimahullaal) akki jedhe;"}, {"text_idx": "#000011", "text": "\u201cIlmi namaa hundi yeroo lama Rabbiin dura dhaabbachuun isarratti dirqama. Sunis dhaabbii guyyaa har\u2019aa tan salaata keessaatiifii dhaabbii guyyaa qiyaamaa tan namni hundi Rabbiin dura dhaabbaatuudha. Namni guyyaa har\u2019aa salaata keessatti haala gaariin Rabbii isaa dura dhaabbachuu dadhabe, dhaabbiin guyyaa qiyaamaatis haalaan itti jabaatti\u201d"}, {"text_idx": "#000012", "text": "Sababaa kanaaf jecha namni Muslimaa tokko yoo salaataaf dhaabbatu, Rabbiin dura dhaabbachutti jira jechuudha. Yeroo salaataaf dhaabbatu haga danda\u2019ameen waan biroo yaaduu dhiisee qalbii isaa guutuu gama salaataa as deebisuu qaba. Akka Rabbii ofii dura dhaabbachutti jiru beekee, isaaf of gad xiqqeessee khushuu\u2019aan dhaabbachuu qaba. Kanarratti ammoo tooftaalee asii gadii Kanaan of gargaaruu ni dandaya."}, {"text_idx": "#000013", "text": "Namni tokko Yeroo salaataf qiiblatti gara galee dhaabbatu, niyyaa isaa guutuu gama Rabbii isaa deebisuu, dhimma duniyaa guututti irraanfachuun if gargaaruu qaba. Yoo haala Kanaan dhaabbate xiyyeeffannaan (Khushuu\u2019ni) inni salaataaf qabu haalaan guddaa taha."}, {"text_idx": "#000015", "text": "Yeroo salaataaf qiiblatti garagalee dhaabbatu kana, Rabbii guddaa dachiifi samii hunda uume, kan yuunivarsiilee hunda uume, kan lubbu qabeeyyiifi waan lubbuu hin qabne hunda uume tahuu isaa yaaduun barbaachisaadha."}, {"text_idx": "#000016", "text": "Akka Rabbiin si argaa jiru yaaduu"}, {"text_idx": "#000017", "text": "Yoo salaataaf dhaabbanu Rabbiin akka nu toohachutti jiru beekuu qabna. Namni salaatutti jiru miiliyoonota tahus, Rabbiin guddaan hunda isaanii kopha kophaa arga. Dandeettiin isaa adda. Inni akka ilma namaa yeroo tokkoon waan tokko qofa laaluu kan dandahuu miti. addunyaa tanarratti uumamaaleen Tiriiliyoonni yoo jiraatan, hunda isaanii yeroo tokkoon arguu dandaya. Dandeeytiin argaa isaa waan ilmi namaa yaaduu dandahuu oli. Kanaafuu namni tokko yoo salaataaf dhaabbatu, akka Rabbiin guddaan isa argaa jiru yaaduu jalqabuu qaba."}, {"text_idx": "#000019", "text": "Hadiisa Abdallaah ibnu Umar (RA) gabaase keessatti, gaaf tokko Ergamaan Rabbii (SAW) hoggaa salaataaf dhaabbatu, jidaara gama qiiblaatiin jiru irratti Toftoo namaa kan kan goggoge arge. Eegasii dhaqee harka ofiitiin qulqulleessee ummatatti gara gale. \u201cTokkoon keessan wayta salaattan gama qiiblaatti hin tufinaa, yeroo salaatarra jirtan Rabbiin keessan isin dura jiraachuu hubadhaa\u201d jedhee dubbate."}, {"text_idx": "#000020", "text": "Kanaafuu wayta salaataaf dhaabbannu hunda akka Rabbiin dura dhaabbannee salaatutti jirutti yaaduu qabna jechuudha."}, {"text_idx": "#000022", "text": "Wanti salaannuuf Rabbiin biraa mindaa argachuufi. Namni mindaa argatu ammoo hojii seeraan hojjachuu qaba. Salaanni mindaa namaaf argamsiistus salaata haala gaariin salaatamte. Kanaafuu namni Muslimaa tokko yeroo salaataaf Rabbii isaa dura dhaabbatu, akka salaata saniif Rabbiin biraa mindeeffamu yaaduu qaba. Kuniis akka Khushuu\u2019a Qabaatu isa godha."}, {"text_idx": "#000023", "text": "Hiikaa zikriiwwaniifi aayatoota Qur\u2019aanaa irratti xiyyeeffachuu"}, {"text_idx": "#000024", "text": "Namni salaatu hundi zikriin eegala. Eegasii aayatoota Qur\u2019aanaa Qara\u2019a. yeroo kanatti hiikaa aayaatootaa irratti xiyyeeffachuun akka khushuu\u2019a qabaatu isa godha. Yoo waan qara\u2019u san hiikaa kan hin beeyne tahes, miidhagina aayatoota Qur\u2019aanaa tafakkuraa salaatuun barbaachisaadha."}, {"text_idx": "#000025", "text": "Yeroo salaataa wantoota nama jeeqan irraa fagaachuu"}, {"text_idx": "#000026", "text": "Haga danda\u2019ameen iddoon salaataa qulqulluu tahuu qaba. Qulqullina xahaaraa qofa osoo hin taane, fakkiiwwan adda addaa, barreeffamoota adda addaa kang ama qiiblaatiin katabamanii salaatarraa nama jeeqan, sagaleewwan iddoo sanirraa dhagahaman hunda naannoo sanii fageessuun baraachisaadha. Namni zikriiwwan adda addaa katabee mana keessatti maxxansus, katabbii akkasii naannoo Qiiblaa irraa fageessuu qaba. Namni Qur\u2019aanaafi Manzuumaa adda addaa dhageeffachuu jaalatus, sa\u2019aa salaataatti ofirraa cufuu qaba. Yoo haala Kanaan naanoo isaa qulqulleessee salaate khushuu\u2019a gaarii qabaata."}, {"text_idx": "#000027", "text": "Sochii hin barbaachisne dhiisuu fi ija ofii tasgabbeessuu"}, {"text_idx": "#000028", "text": "Aa\u2019ishaan (RA) dhimma nama salaata keessa bitaafi mirga mimil\u2019atuu irraa gaafanneen, Rasuulli (SAW) \u201cSun hanna sheeyxannii salaata gabrichaa irraa hatu\u201d jedhanii deebisaniif."}, {"text_idx": "#000030", "text": "Hadiisa biroo keessatti Ergamaan Rabbii (SAW) akkana jedhan. \u201cRabbiin gabricha isaa kan salaatatti jiru laaluurraa hin deebi\u2019u. hanga inni mimil\u2019achuu eegalutti. Akkuma inni mimil\u2019achuu eegaleen Rabbiin irraa garagala (Rahmata ofiitiin irraa garagala)\u201d jedhan."}, {"text_idx": "#000031", "text": "Akkuma hadiisa kanarraa hubannutti, salaata keessa olii gad mimil\u2019achuun kasaaraa guddaa qaba. Xiyyeeffannaa Rabbii nurraa deebisa. Yoo nuti salaata keessa mimil\u2019achuu eegalle Rabbiin nurraa garagala jechuudha. Kun kasaaraa guddaadha."}, {"text_idx": "#000033", "text": "Yeroo salaatatti jiran du\u2019a yaadachuu"}, {"text_idx": "#000034", "text": "Salaanni amma salaatutti jiru tun tan irraa boodaa (tan xumuraati) jedhanii yaadiin gaariidha. Amma booda salaata itti aantu dhaqqabuu kee Rabbitu beeka. Tarii salaata tanaan addunyatti nagaya dhaammachuu malta. Kanaafuu salaata tana akka salaata xumuraa (salaata dhaammannaatti) yaadii dalaati. Haga dandeeyseen bareechisii salaati."}, {"text_idx": "#000035", "text": "Anas (RA) akka gabaasetti; Ergamaan Rabbii (SAW) Akkana jedhan. \u201cHoggaa salaatatti seentan du\u2019a yaadadhaa. Gabrichi yeroo salaatatti seenu du\u2019a yaadatu, salaata isaa haalaan tolfata. Salaata san akka salaata xumuraatti yaadaa salaataa. Waan khushuu\u2019a salaata isinirraa balleessu hundarraa fagaadhaa\u201d jedhan."}, {"text_idx": "#000037", "text": "Namni Muslimaa kan Afaan Arabaa hin beeyne hundi, Zikriiwwan salaata keessa qara\u2019amaniifi aayaatoota Qur\u2019aanaa salaata ittiin salaatu hunda haala gaariin baratuu qaba. Jechoota Arabiffaa tan salaata keessa jedhaman hunda hiikaa wajji barachuuf tattaafachuu qaba. Salaanni hundee Islaamummaati. Namni salaata hin tolfatin aakhiraa ofii tolfachuu hin dandayu. Kanaafuu Muslimni hundi wantoota salaataan wal qabatan hunda hiika wajjiin barachuuf tattaafachuu qaba. Kun waan yeroo itti kennanii miti. waan if duraaf karoorfatanii miti. waan amma sa\u2019aa kanarraa eegaluun dirqamaati. Hunda keenyaa Rabbiin nuuf haa laaffisu."}, {"text_idx": "#000039", "text": "701: Mallaqa namni nama bira kaayate irraa zakaa akkamitti baasan?\n700: Maallaqa liqiitiin dalaganii bu\u2019aa qoodachuun akkami?\n699: Kittaannaan dhiiraa fi dhalatti garaagarummaa qabaa?\n698: Adurreen salaata ni balleessitii?\n697: Nama qabeenya nama dhoorkate akkam godhan?"}, {"text_idx": "#000040", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]